Vrou gevonnis wat jong seun verkragArgieffoto (Foto: QuinceCreative/Pixabay) Die streekhof op Gqeberha (Port Elizabeth) in die Oos-Kaap het ŉ 29-jarige vrou 12 jaar tronkstraf opgelê nadat sy verlede jaar ŉ tienerseun verkrag het. Volgens Anelisa Ngcakani, woordvoerder van die Nasionale Vervolgingsgesag (NVG) in die Oos-Kaap, het Thembakazi Dyamani op 25 Maart skuld beken op die aanklag van verkragting van ŉ 13-jarige seun. “Sy het in die hof erken dat sy nie die seun se bewerings teen haar kan betwis nie omdat sy op die dag van die verkragting te dronk was om te onthou wat gebeur het,” sê Ngcakani. Die seun en sy vriend het op 4 Junie verlede jaar vir Dyamani na ’n familielid van haar in Gqeberha vergesel. Dyamani ken die twee seuns, maar is nie aan hulle verwant nie. Die seuns het daardie aand ook by Dyamani se familielid oornag. “Dyamani het tussen die twee seuns geslaap. Sy het in die aand aan die slagoffer begin peuter en hom gedwing om met haar omgang te hê.” Die slagoffer het die volgende dag vir sy vriend vertel wat gebeur het. Die vriend het hom aangeraai om vir sy ouers te vertel. ŉ Saak is teen Dyamani aanhangig gemaak. Sy het in Maart vanjaar skuldig op die aanklag teen haar gepleit en is vandeesweek gevonnis.